CELEX: 52010XG1203(02)
Language: el
Date: 2010-11-19
Title: Συμπεράσματα του Συμβουλίου, της 19ης Νοεμβρίου 2010 , σχετικά με την πρόσβαση των νέων στον πολιτιστικό τομέα

3.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/2
            
         Συμπεράσματα του Συμβουλίου της 19ης Νοεμβρίου 2010 σχετικά με την πρόσβαση των νέων στον πολιτιστικό τομέα
   2010/C 326/02
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   1.   ΥΠΕΝΘΥΜΙΖΟΝΤΑΣ
   
               —
            
            
               Τη σύσταση του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 σχετικά με τις βασικές ικανότητες της δια βίου μάθησης, για την ενσωμάτωση της διάστασης του πολιτισμού σε όλες τις μαθησιακές δραστηριότητες στα σχολεία, τις οργανώσεις των νέων και τα εκπαιδευτικά ιδρύματα.
            
         
               —
            
            
               Το ψήφισμα του Συμβουλίου της 16ης Νοεμβρίου 2007 για μια ευρωπαϊκή ατζέντα για τον πολιτισμό (1) και τους στρατηγικούς στόχους της, καθώς και τα συμπεράσματα του Συμβουλίου για το Πρόγραμμα εργασίας για τον Πολιτισμό 2011-2014 (2).
            
         
               —
            
            
               Το ψήφισμα του Συμβουλίου της 27ης Νοεμβρίου 2009 για ένα ανανεωμένο πλαίσιο ευρωπαϊκής συνεργασίας στον τομέα της νεολαίας (2010-2018) το οποίο αναφέρει ότι η δημιουργικότητα και η ικανότητα καινοτομίας των νέων θα πρέπει να στηρίζεται με περισσότερο ποιοτική πρόσβαση και συμμετοχή από μικρή ηλικία στον πολιτιστικό τομέα και τις πολιτιστικές εκφράσεις, προάγοντας με αυτό τον τρόπο την προσωπική εξέλιξη, αυξημένες ικανότητες μάθησης, διαπολιτισμικές δεξιότητες, κατανόηση και σεβασμό για την πολιτιστική ποικιλομορφία και ανάπτυξη νέων και ελαστικών δεξιοτήτων για μελλοντικές ευκαιρίες απασχόλησης.
            
         
               —
            
            
               Τα συμπεράσματα του Συμβουλίου της 27ης Νοεμβρίου 2009 σχετικά με την προώθηση μιας δημιουργικής γενεάς: ανάπτυξη της δημιουργικότητας και της ικανότητας καινοτομίας των παιδιών και των νέων μέσω της πολιτιστικής έκφρασης και της πρόσβασης στον πολιτιστικό τομέα, περιλαμβανομένων 6 προτεραιοτήτων.
            
         2.   ΧΑΙΡΕΤΙΖΕΙ
   
               —
            
            
               Περαιτέρω γνώση για τη νεολαία και τον πολιτισμό, όπως η μελέτη της Ευρωπαϊκής Επιτροπής για την πρόσβαση των νέων στον πολιτισμό (3),
            
         3.   ΥΠΟΓΡΑΜΜΙΖΕΙ
   
               —
            
            
               Ότι η πρόσβαση των νέων στον πολιτιστικό τομέα περιλαμβάνει δύο κύριες πτυχές: νέοι ως χρήστες, αγοραστές, καταναλωτές και ως ακροατήριο· και νέοι που δραστηριοποιούνται ως συμμετέχοντες ενεργά και ως δημιουργοί τεχνών και πολιτισμού.
            
         
               —
            
            
               Τη σημασία αυτού του διαχωρισμού για την καλή συνεργασία μεταξύ του τομέα της νεολαίας και του τομέα του πολιτισμού.
            
         
               —
            
            
               Τη σημασία της γνώσης, της προώθησης, της ορατότητας και της χρήσης νέων πληροφοριών και τεχνολογιών επικοινωνιών, περιλαμβανομένης της ψηφιοποίησης πολιτιστικού περιεχομένου, με σκοπό την αύξηση της πρόσβασης νέων στον πολιτιστικό τομέα.
            
         
               —
            
            
               Ότι η πρόσβαση νέων στον πολιτισμό σημαίνει επίσης εμπειρία εξωτερίκευσης, προσωπικής ανάπτυξης και εμπιστοσύνης, καινοτομίας και δημιουργικότητας, τέρψης καθώς και ευρύτητα σκέψης έναντι άλλων πολιτισμών, περιλαμβανομένης της ευρωπαϊκής πολιτιστικής κληρονομιάς.
            
         
               —
            
            
               Τη σημασία της δια βίου ανάπτυξης των πολιτιστικών ικανοτήτων των νέων και όλων των συναφών παραγόντων λόγω της σύνδεσής τους με άλλες βασικές ικανότητες.
            
         
               —
            
            
               Τη σημασία του πολιτισμού ως τρόπου προώθησης της κοινωνικής ένταξης, της ισότητας και της ενεργούς συμμετοχής των νέων, καθώς και καταπολέμησης των διακρίσεων και της φτώχειας.
            
         4.   ΚΑΤΑ ΣΥΝΕΠΕΙΑ ΚΑΛΕΙ ΚΑΙ ΕΝΘΑΡΡΥΝΕΙ ΤΗΝ ΕΠΙΤΡΟΠΗ ΚΑΙ ΤΑ ΚΡΑΤΗ ΜΕΛΗ ΕΝΤΟΣ ΤΩΝ ΑΝΤΙΣΤΟΙΧΩΝ ΠΕΔΙΩΝ ΑΡΜΟΔΙΟΤΗΤΩΝ ΤΟΥΣ,
   
               —
            
            
               Να λάβουν υπόψη όλες τις συστάσεις της προαναφερόμενης μελέτης.
            
         
               —
            
            
               Να διευκολύνουν την πρόσβαση όλων των νέων στον πολιτισμό, περιορίζοντας τα σχετικά εμπόδια όπως περιλαμβάνονται στη μελέτη (π.χ. οικονομικά, γλωσσικά, χρονικοί και γεωγραφικοί περιορισμοί), λαμβάνοντας υπόψη το ρόλο της πολιτιστικής και καλλιτεχνικής εκπαίδευσης και παιδείας για όλους τους νέους από νεαρή ηλικία, με προοπτική δια βίου μάθησης και χρησιμοποιώντας προγράμματα με συγκεκριμένους στόχους.
            
         
               —
            
            
               Να προωθήσουν την ανάπτυξη μακροπρόθεσμων συντονισμένων πολιτικών για την πρόσβαση των νέων στον πολιτισμό σε όλα τα επίπεδα, με σαφή προσανατολισμό για τη νεολαία, παροτρύνοντας για παράδειγμα συμπράξεις και επαφές μεταξύ του δημιουργικού τομέα και των ενδιαφερόμενων στους τομείς της νεολαίας, της εκπαίδευσης και άλλων σχετικών τομέων.
            
         
               —
            
            
               Να εμβαθύνουν τη γνώση για την πρόσβαση των νέων στον πολιτιστικό τομέα (π.χ. μέσω του Ευρωβαρόμετρου στην έκθεση για τη νεολαία της ΕΕ) και να στηρίξουν την έρευνα στον τομέα του πολιτισμού, της δημιουργικότητας και της πολιτιστικής ιθαγένειας των νέων. Στο πλαίσιο αυτό είναι σημαντικό να προσδιορισθούν οι ανάγκες των νέων όσον αφορά την πρόσβασή τους στον πολιτισμό και να εντοπισθεί η εξέλιξη των πολιτιστικών πρακτικών των νέων.
            
         
               —
            
            
               Να ανταλλάσσουν και να προάγουν εμπειρίες, πρακτικές και πληροφορίες όλων των συναφών κύκλων συμφερόντων σε όλα τα επίπεδα που έχουν σχέση με την πρόσβαση νέων στον πολιτιστικό τομέα, π.χ. με την προαγωγή της μαθησιακής κινητικότητας για όλους τους νέους, τους εργαζομένους και τους καθοδηγητές στον τομέα της νεολαίας, καθώς και με την χρήση των ΤΠΕ (τεχνολογιών των πληροφοριών και των επικοινωνιών) και των μαζικών μέσων ενημέρωσης.
            
         
               —
            
            
               Να υποστηρίξουν την ποιοτική εκπαίδευση, κατάρτιση και δημιουργία ικανοτήτων των εργαζομένων και των καθοδηγητών στον τομέα της νεολαίας, των καλλιτεχνών και λοιπών εργαζόμενων στον τομέα του πολιτισμού, των διδασκόντων και όλων των άλλων συναφών κύκλων συμφερόντων που εμπλέκονται στην πρόσβαση των νέων στον πολιτιστικό τομέα.
            
         
               —
            
            
               Να προωθήσουν την πρόσβαση των νέων στον πολιτιστικό τομέα ως τρόπου προώθησης της κοινωνικής ένταξης, της ισότητας και της ενεργούς συμμετοχής των νέων, καθώς και καταπολέμησης των διακρίσεων και της φτώχειας.
            
         
               —
            
            
               Να προωθήσουν τις 6 προτεραιότητες που παρατίθενται στα συμπεράσματα του Συμβουλίου της 27ης Νοεμβρίου 2009 σχετικά με την προώθηση μιας δημιουργικής γενεάς.
            
         
               —
            
            
               Να χρησιμοποιήσουν με τον καλύτερο δυνατό τρόπο τα υφιστάμενα σχετικά προγράμματα, μέσα και ευρωπαϊκά δίκτυα (π.χ. Ένωση Ευρωπαϊκής Κάρτας Νεολαίας), περιλαμβανομένων των ευρωπαϊκών διαρθρωτικών ταμείων, με σκοπό την προώθηση των ανωτέρω στόχων.
            
         
      (1)  ΕΕ C 287 της 29.11.2007, σ. 1.
   
      (2)  Θα εγκριθεί στις 18 Νοεμβρίου 2010.
   
      (3)  Interarts EACEA/2008/01 (ΕΕ 2008/S 91-122802).